Mariagerfjord Kommune bliver blå.

Mogens Jespersen er ny borgmester i Mariagerfjord Kommune med støtte fra Dansk Folkeparti og Liberal Alliance. - Jeg er glad og tilfreds. Det her har vi venter på i mange år, siger Mogens Jespersen umiddelbart efter offentliggørelsen af ham selv som ny borgmester efter H. C. Maarup. Kommunen skifter fra rød til blå, og det skyldes ikke mindst Dansk Folkepartis støtte, men hvad Dansk Folkeparti kan forvente at få igen for støtten, vil Mogens Jespersen ikke ud med i første omgang. - Hvis man skal lave et samarbejde, skal man give og tage, og vi har fundet en måde at føre borgerlig politik på, siger Mogens Jespersen, der først i morgen vil komme nærmere ind på detaljerne omkring udvalgsposterne. Mogens Jespersen var ikke førstevalget for Venstre, men han trådte til efter Tina Nedergaard meldte ud, at hun ikke stillede op alligevel. Og det kan blive en udfordrende tid for Mogens Jespersen ifølge valgforsker Johannes Andersen. - Det kan være svært nok alene at løfte arven efter H.C. Maarup. Men at man så heller ikke er førstevalg gør det ikke ligefrem nemmere, siger Johannes Andersen, som hele valgaftenen er at finde i TV2/Nords valgstudie.